text: Kvinde død af røgforgiftning 
  06 oktober 2012 kl. 06.47
  Politiet har endnu ikke fastslået identiteten af en kvinde fra Grindsted, der fredag døde af røgforgiftning.
  En midaldrende kvinde er fredag aften død af røgforgiftning i Grindsted nær Billund i Jylland. Politiet forsøger lørdag at få identiteten bekræftet af de formodede pårørende, oplyser Sydøstjyllands Politi.
  - Vi har en formodning om, hvem hun er, og vi er lige nu ved at få identiteten bekræftet af de pårørende, siger vagtchef Martin Rasmussen til Ritzau.
  Branden opstod i en lejlighed på Grønningen fredag aften, og politiet blev alarmeret klokken 19.47.
  Falck noterede et strømsvigt og undersøgte lejligheden nærmere, hvorefter de tilkaldte politiet om den døde kvinde.
  Kvinden skal obduceres mandag, oplyser politiet.
  